als_Latn dik_Latn sag_Latn
Sulmuesi i Mançester Sitit, Serxhio Aguero, ka deklaruar se do të bëjë gjithçka për të bindur shokun e tij të ekipit tek Argjentina, Lionel Mesi, që t’i bashkohet atij te kampionët e Anglisë. Aguero dhe Leo Mesi janë shokë të ngushtë që nga koha kur luanin së bashku te të rinjtë dhe sulmuesi i Sitit do të shfrytëzojë miqësinë me yllin e Barcelonës për ta sjellë atë në Angli. Por nga ana tjetër Serxhio Aguero ka deklaruar se biseda me Leon do të jetë shumë e vështirë. Ai ka pranuar se do të vuajë për ta bindur Mesin të lërë Barcelonën për Mançester Sitin. Gjithsesi ai ka thënë se do të tentojë, pavarësisht vështirësive. Në fakt, për të ardhmen e Lionel Mesit, po diskutohet shumë këto kohë. Lajmet kanë qenë tepër kontradiktore. Edhe vetë Mesi ka menduar të turbullojë edhe më shumë ujërat me një deklaratë të disa ditëve më parë kur ka thënë se edhe mund të largohet një ditë nga Barcelona. Leo Mesi dhe Mançester Siti kanë një raport të veçantë, sepse prej kohësh anglezët kanë shfaqur dëshirën e tyre për të pasur në skuadër yllin argjentinas. Për më shumë është diskutuar dhe për shuma marramendëse që Siti është gati të paguajë për të, plot 250 milionë euro. Por tani po mendon Aguero për t’u futur si ndërmjetës mes Mesit dhe Sitit. “Do të jetë një detyrë shumë e vështirë, por do të bëj gjithçka për ta bindur atë që të vijë tek Mançester Siti”, ka thënë Serxhio Aguero.
als_Latn